

[image: ]



[image: ]

Gamlebyen, Cadiz

[image: ]

Puerto Banus, Marbella

[image: ]

San Sebastian

[image: ]

Nice, Place Massena

[image: ]

Pont du Gard

[image: ]

Montpellier, Place de la Comedie

[image: ]

[image: ]

Halles de Dijon

[image: ]

Perpignan, det gule toget

[image: ]

Cefaú, Sicilia

[image: ]

Sevilla, Santa Cruz

[image: ]

Bordeaux, vinmark i Saint Emilion

[image: ]

Korsika

[image: ]

Valencia, gamlebyen


KRISTIAN 
SKJELLUM AAS

TOG-
FERIE 
TIL SØR-EUROPA



[image: ]


 

 

 

© 2025 Kagge Forlag AS

Omslagsdesign og layout: Erlend Askhov

Tilrettelagt for e-bok: Type-it AS, Trondheim 2025

ISBN: 978-82-489-4108-8

Kagge Forlag AS

Akersgata 45

0158 Oslo

www.kagge.no

Forfatteren har mottatt støtte fra Norsk faglitterær forfatter- og oversetterforening.

Bildekreditering

Side 1: Kavalenkava/Adobe Stock, dudlajzov/Adobe Stock. Side 2: Thomas Dutour/ Adobe Stock, bbsferrari/Adobe Stock. Side 3–4: Benh Lieu Song/Pont du Gard/ Wikipedia Commons. Side 3: Cavalier Michel/Hemis/NTB Scanpix. Side 4: Mattes René/Hemis/NTB Scanpix. Side 5–6: Sergi Reboredo/Alamy Stock Photo. Side 7: majonit/Adobe Stock, Escudero Patrick/Hemis/NTB Scanpix. Side 8: samael334/Adobe Stock, Ralf Werner Froelich/ Adobe Stock. Side 9: kemaltaner/Adobe Stock.

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som innmating eller som treningskorpus, i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.


INNLEDNING

Det var i 2019 det tok av. Min gamle kollega Eivind Trædal, nå profilert MDG-politiker i Oslo, hadde sett den svenske Facebook-gruppa «Tågsemester» få storsuksess. «Noe lignende er det bruk for i Norge», tenkte Eivind og startet gruppa «Togferie».

Lite visste han om hva som skulle skje. Før en måned var gått, hadde gruppa over 10 000 medlemmer. Eivind var eneste administrator, vordende far, skulle ut i valgkamp og hadde full jobb ved siden av. Heldigvis husket han at jeg har et dobbeltsporet hode.

«Hjelp», sa han i telefonen.

«Rolig, jeg fikser dette», sa jeg.

Å administrere Togferie-gruppa har gitt meg mye jobb – og glede. I skrivende stund, snart seks år etter at den ble startet, har Facebook-gruppa snart 73 000 medlemmer. I løpet av disse årene har togtilbudet til og fra Norge blitt forbedret – og interessen for togferie vokser stadig. Nå er håpet at vi får på plass et enda bedre togtilbud, helst med direktetog mellom Oslo og København – kanskje helt til Hamburg og Berlin. Det vil gjøre det enklere for alle som velger tog, både til ferier og andre reiser.

Selv har jeg alltid vært glad i å reise med tog. Reiser du langs bakken, får du se så uendelig mye mer enn om du flyr 10 000 meter over alt og alle. Kjører du bil, kan du stort sett suse på en motorvei forbi alle steder der folk ferdes på vanlig vis, og stoppe på ørkesløse servicestasjoner som alle er helt like. Du har selvsagt mulighet til å ta en avstikker, men da er det alltid noen som må kjøre.

Med toget er det annerledes. Toget går nesten alltid inn til sentrum av byene, og du får en liten smakebit av alle stedene du passerer. Toget stopper, folk går av og på – og det kan du også gjøre. Du blir, i større grad enn med fly eller bil, en del av samfunnet på de stedene du reiser gjennom.

Men tog helt til Sør-Europa? Går det an, da?

Ja, hvert år er det mange som reiser med tog fra Norge til middelhavstraktene. Det er ikke så vanskelig heller. Opplevelsen blir best om du frir deg fra tanken på en «vanlig» fly-sydentur. Denne turen pakker du selv – og denne boka skal hjelpe deg. Du kan komme fra Oslo helt til Barcelona med to dager og ei natt på tog, hvis du reiser hele tiden. Men du kan også velge å oppleve København, Hamburg, Frankfurt, Paris, Lyon eller Montpellier på veien – eller andre steder langs ruta.

I arbeidet med denne boka har jeg brukt Åre, Göteborg, Malmö, Flensburg, Hamburg, Berlin, Bremen, Brussel, Augsburg, Plzeň, München, Lille og Leipzig som «stopp-byer» på vei til og fra det jeg har definert som Sør-Europa – som er Frankrike sør for Avignon og Bordeaux, samt Italia og Spania. Jeg kan anbefale dem alle, av ulike grunner – og hadde jeg flydd, ville jeg aldri kommet innom dem. Du velger jo selv hvor du vil stoppe: i små eller store byer, ute på landsbygda, ved kysten, i innlandet eller i fjellene. Med en interrailbillett reiser du (i stor grad) fritt – så du bestemmer selv.

Selvsagt er det også lov å «jukse». Boka er delt opp slik at også de som ønsker å fly til og fra Norge, og vil prøve ut togtilbudet i området der de ferierer, skal finne nyttig informasjon og inspirasjon. Jeg oppfordrer likevel til å prøve tog hele veien. Hvis du vet hvordan du skal bestille, som du jo snart gjør, blir det ofte billigere og gir deg opplevelser og inntrykk fra steder du ellers ville gått glipp av. Jo da, det tar mer tid – men det er det verdt.

Lavprisfly er ikke lenger like billig som det var for 10–20 år siden. Klimabevisstheten og fokuset på energisparing har økt betraktelig, og det er ingen tvil om at vi som reiser bruker langt mindre energi og kutter en hel del utslipp ved å velge tog fremfor fly. Togtilbudet er dog – i motsetning til flytilbudet – ikke først og fremst laget for å betjene folk som skal krysse hele Europa. Det er oftest rettet mot innenlandsreisende, noe som gir ulike systemer for billettkjøp, rabatter og ruteinformasjon i de ulike landene du passerer. Interrail er et system som prøver å glatte over noen av disse ulikhetene – men selv med en interrailbillett i hånda er det ulike krav til plassreservasjon og forhåndsplanlegging. Slapp av, alt dette skal du få lære mer om.

For noen skjær i sjøen er det jo. Vi kjenner alle til signalfeil, sporarbeid og omdirigerte og innstilte tog. Det forekommer også i utlandet, men i land som Tyskland, Frankrike, Italia og Spania går det oftest mer enn én bane i samme retning. Det norske jernbanenettet er derimot stjerneformet. Det er bare én bane i hver himmelretning ut fra Oslo – med enkeltspor – så om det skjer noe, uansett hva, blir det buss for tog. I Sør-Sverige, Tyskland og de fleste andre steder omdirigeres som regel togene til en annen bane hvis det er sporarbeid eller stengninger, så du kommer som oftest frem med tog. Reiseplanleggerne på nett er oppdaterte, så du får beskjed om akkurat hvilken rute ditt tog er planlagt å følge. Og blir det forsinkelser og krøll, er disse reiseplanleggerne din beste venn for å finne alternative reiseruter.

Selv synes jeg halve moroa med turen er å finne veien frem, lete opp gode steder å bo og spise, og dagdrømme om reisen jeg har planlagt. Jeg vet at ikke alle er sånn som meg. Mange setter pris på å reise på turer der opplegget er ferdig spikret. Det får jeg ikke til med denne boka, men jeg kan derimot gjøre det mye lettere for deg å få en rikere og mer opplevelsesfylt og variert reise – med mindre klima- og energiavtrykk. God tur!

PS: Kartene i denne boka viser kun hovedkorridorene, og er ikke ment for detaljplanlegging. Et godt togkart, som f.eks Rail Map Europe fra European Rail Timetable, kan være en god investering.

KAPITTEL 1

UT AV 
NORGE

Mange synes den vanskeligste etappen er den første: å komme seg ut av Norge og ned til det raskere og mer moderne togtilbudet på kontinentet. Jernbanene i Norden er konstruert slik at man uansett må reise gjennom Hamburg hvis man skal sørover med tog. Og turen mellom Norge og Hamburg er usammenhengende, men fullt mulig å reise – mange gjør det. Den er til og med ganske hyggelig, selv om flere gjennomgående tog hadde vært å foretrekke.

Hamburg er Nord-Europas sentralstasjon. Her møter den eneste store jernbanelinja fra Skandinavia det utstrakte tilbudet sørover i alle retninger. Heldigvis er Hamburg en flott by for en stopp eller en overnatting. Tysklands nest største by er stor nok til å ha alt fra skitten storbystemning til grønne, rolige forstadsområder som man kan bo i – lett tilgjengelig ved hjelp av et godt transportsystem.

PS. Om noen år blir togreisen til Hamburg vesentlig kortere. I 2030 åpner en ny tunnel under Femernsundet mellom Danmark og Tyskland, som vil forkorte reisetiden med over to timer.

 FORBINDELSER UT AV NORGE 

Når du skal reise til kontinentet via Hamburg, finnes det fire veier med tog ut av Norge.

1. Reiser du fra eller via Oslo, er det toget mot Göteborg som gjelder. 
Der bytter du til tog mot Malmö/København – og videre til Hamburg. Det går dagtogforbindelser annenhver time, og nattog fra Malmö til Hamburg. Det går også ferjer fra Oslo til København og Kiel, som lett kan kombineres med tog videre. 

Flere togselskaper har planer om å opprette direkte togforbindelser fra Oslo som går lenger enn til Göteborg. Vy vil kjøre to daglige tog direkte mellom Oslo og Malmö mellom 14. juli og 11. august 2025, noe som gjør reisen betydelig raskere.

2. Kommer du fra Vestfold, Sørlandet, Stavanger eller Bergen, kan du enten reise om Oslo eller ta en av båtene til Hirtshals. Det går båter fra Larvik, Kristiansand, Stavanger og Bergen. Color Line har terminal i gangavstand fra togstasjonen i Hirtshals, mens Fjord Lines terminal er noe lenger unna, med bussforbindelse mellom ferjeterminalen og togstasjonen i Hirtshals. Fra Hirtshals går det togforbindelse omtrent hver time i retning Hamburg, med togbytte i ulike danske og/eller tyske byer – men ingen nattog.

3. Fra Trøndelag kan du enten reise om Oslo, eller om Östersund og Stockholm, med både dag- og nattog. Her ligger det også an til en forbedring i tilbudet, med direktetog Trondheim–Stockholm fra desember 2025, hvis alt går etter planen. Fra Stockholm går det dagtog fra SJ med bytte i Malmö og København til Hamburg – eller nattog direkte til Hamburg (og videre til Berlin). Direkte dagtog Stockholm–København forventes å komme på sporet i desember 2025 – før det må du bytte i Malmö. Selskapet Snälltåget har også noen avganger som kjører direkte mellom Stockholm og København, uten togbytte i Malmö.

4. Fra store deler av Nord-Norge er det mest aktuelle å ta tog fra Narvik til Stockholm. To togforbindelser daglig går fra Narvik; den ene korresponderer med buss fra Tromsø. Fra Stockholm kommer du deg til Hamburg slik som forklart i punkt 3.

PAUSEMULIGHETER

Det er ikke uten grunn at togforbindelsen fra Oslo mot Hamburg ofte kalles «melkeruta». Men ruta er ikke uten sjarm, og du passerer en rekke flotte byer og landemerker. Gamlebyen i Fredrikstad er et av Norges aller mest sjarmerende byområder og ligger i kort avstand fra stasjonen i byen (gratis ferje over Glomma). Jernbanen over toppen av Sarpefossen gir en majestetisk utsikt, Trollhättan har industrihistorie og fosseslipp, Göteborg er en ferie verdt i seg selv, Halmstad er en av Sveriges store stranddestinasjoner, Helsingborg har en alternativ vei mot Danmark med ferje, Lund er en staselig universitetsby, og Malmö er langt bedre enn sitt rykte. Fra togvinduet ser du dessuten langt mer av byene på strekningen enn fra en bil langs E6.

København kjenner de fleste – en overnatting der, eller et annet sted langs ruta, gjør turen betydelig mer smidig. Selv har jeg ofte overnattet i Malmö, med lavere hotellpriser enn i København. Ruta kan også varieres med busser og båter, ved å reise med ferje eller bru over Kattegat eller Øresund, ved å ta ferje over Østersjøen til Tyskland eller Polen – eller ved å ta båt hele veien mellom Oslo og København eller Kiel. Med båt over Østersjøen kan du faktisk unngå Hamburg helt, hvis nå det skulle være et ønske.

DIREKTETOG KUN TIL GÖTEBORG

Dagens tog mellom Oslo og Göteborg går annenhver time, og er samme tog som regionaltoget til Halden som forlenges til Göteborg. Det er ingen kafévogn. Plassreservasjon er bare mulig i én vogn per togsett (som regel i vogn 5 og 10). I resten av toget er det bare å gå på og sette seg der det er ledig.

Reisetiden er på 3 timer og 30 minutter. Kjøp med deg mat og drikke fra en av butikkene eller kafeene på eller ved Oslo S. I Göteborg må du bytte til svenske tog videre mot Malmö og København – og oftest er forbindelsen dårlig timet med togene fra Oslo. Benytt sjansen til en lunsj eller litt innkjøp.

Flere togselskaper har imidlertid luftet interesse for å kjøre direktetog fra Oslo til Malmö og København. Markedet er jo der – det er svært mange reisende mellom de nordiske hovedstedene, og flyene, ferjene og bussene går tett på denne strekningen. Sommeren 2025 åpner en ny dobbeltsporet tunnel under Varberg i Sverige, noe som vil gjøre togene langs den svenske vestkysten enda raskere og mer pålitelige. Samme dag som tunnelen åpner, 14. juli, starter Vy en testperiode med direktetog mellom Oslo og Malmö to ganger daglig. Denne varer til 10. august 2025, men selskapet sier at de har planer om mer permanente tilbud i fremtiden.

FLERE TOG FRA GÖTEBORG 
OG NATTOG MALMÖ–TYSKLAND

Fra Göteborg går det to typer tog sørover til Malmö og København: Öresundståg, et regionaltog med mange stopp som går direkte til København (rundt 4 timer), og SJs Snabbtåg, som går raskere og har færre stopp, men snur i Malmö, så du må ta Öresundståg den siste biten (2 ½ time til Malmö pluss en drøy halvtime med Öresundståg mellom Malmö og København). Hvilke tog som passer best når du kommer fra Oslo varierer, så her må man bare sjekke ruta. Öresundståg har fast pris og ingen plassreservasjoner, mens SJ har variabel pris og faste plasser – og krav om at du må ha reservasjon. Bestiller du i god tid, kan SJs Snabbtåg være billigere. SJs Snabbtåg har også kafé om bord, mens Öresundståg er uten servering – det kan være lurt å handle mat og drikke i Göteborg før turen.

Fra Malmö går det to ulike nattog til Tyskland. Begge togene kommer fra Stockholm og har opphold i Malmö før de stopper på stasjoner i utkanten av København og fortsetter til Hamburg og Berlin. Det går metro og lokaltog fra sentrale deler av København til disse stasjonene (Ørestad og Københavns Lufthavn). I tillegg bygges det en ny stasjon, København Syd, som i løpet av 2025 er tiltenkt å bli stoppested for disse togene. Hit går det direkte lokaltog og metro fra hovedstasjonen i København – men enn så lenge er det enkleste å ta disse togene fra Malmö.

SJs nattog går hver natt hele året, og har både sitteplasser, liggevogner (delte kupeer for 6 personer der du rer opp selv – «vandrerhjem» på hjul) og sovevogner for 1–3 personer, som kan deles eller bestilles privat og har mykere, oppredde senger, mer «hotell» på hjul. Snälltågets nattog går i sommersesongen og på utvalgte dager ellers, og har kun sitte- og liggevogner. Bortsett fra i de aller dyreste kupeene er det bad og toalett på gangen, som deles med andre passasjerer i din vogn. På alle nattog må du reservere plass på forhånd, også om du reiser på sitteplass – og selv om du har interrailbillett.

FLASKEHALSEN GJENNOM DANMARK

Fra København går det to typer togtilbud videre mot Hamburg: med og uten bytte. Direktetogene bruker 4 timer og 40 minutter på reisen mellom byene. På direktetogene blir det ofte fullt. Dette er hovedforbindelsen til kontinentet for hele Norge og Sverige. Derfor er det lurt å bestille billetter tidlig – de legges ut tre måneder før avgang. Har du interrailbillett, anbefaler jeg alltid plassreservering på denne strekningen, selv om det kun er om sommeren det er obligatorisk. Her er det heller ingen servering på turen, annet enn en kaffeselger som sporadisk dukker opp – så det anbefales å kjøpe med seg mat og drikke på forhånd.

I løpet av 2025 vil direktetogene få nytt materiell. Det danske togselskapet DSB har kjøpt nye langdistansetog som settes inn i løpet av året. Disse har plass til flere passasjerer, men har heller ikke kafévogn.

Togforbindelsene med bytte består i et dansk intercitytog (ICtog) fra København til Fredericia, der man bytter til et annet, dansk IC-tog mot Flensburg. Fra Flensburg tar man de vanlige, tyske regionaltogene til Hamburg – ofte toetasjes og uten plassreservasjoner. Disse forbindelsene tar drøyt 6 timer mellom København og Hamburg, ofte med lang ventetid i Fredericia.

Frem til 2019 gikk direktetogene over øya Falster, på ferje mellom Rødby og Puttgarden, og deretter via Lübeck til Hamburg. Nå bygges det tunnel under sjøen som skal erstatte ferja, og hele jernbanestrekningen moderniseres for å spare over to timers reisetid. Den nye jernbanen og tunnelen skal stå ferdig i 2029. Inntil da går alle tog om Jylland. Det er flere hyggelige byer på strekningen om Jylland, med Odense, Kolding og Flensburg som de største.

I løpet av 2025 forventes det at nye, lengre tog blir satt inn på ruta mellom København og Hamburg. Det har vært store problemer med kapasiteten her etter at togferie ble populært i Norden. Særlig i Sverige har feriereiser med tog hatt et stort oppsving de siste årene – og skal du til kontinentet med tog, må du gjennom flaskehalsen mellom København og Hamburg. Tiden er overmoden for flere avganger og lengre tog på denne nøkkelstrekningen.

IMPONERENDE BRUER

Strekningen mellom Malmö og Hamburg er de store bruenes bane. Tre av Europas aller mest imponerende jernbanebruer passeres på strekningen. Øresundsbron, Storebæltsbroen og Rendsburger Hochbrücke imponerer de fleste, og gir unik utsikt. Bruene sørger for at det er mulig å reise fra Norge til Hamburg uten å ta ferje. Før var det togferjer både mellom Sverige og Danmark, mellom Danmark og Tyskland og mellom Sjælland og Fyn. Ferjene forlenget reisetiden og gjorde at togene ikke kunne gå så ofte – og heller ikke kunne være så lange.

Øresundsbron åpnet i 2000, og gir fast forbindelse mellom Malmö og København. Hvert kvarter går det tog mellom Øresundsområdets to storbyer, og i tillegg går nattogene mellom Stockholm og Hamburg/Berlin over brua. Jernbanen går under motorveien, noe som gjør at utsikten blokkeres noe av brukonstruksjonen, men du får likevel følelsen av å ta toget midt på havet. Det er en temmelig særegen opplevelse. Nærmest Danmark går jernbanen i tunnel inn mot stasjonen ved Københavns lufthavn Kastrup.

Storebæltsbroen åpnet for tog i 1997, og består av jernbane og motorvei mellom Sjælland og Fyn. Brua forkortet reisetiden mellom København og Odense med rundt en time.

Rendsburger Hochbrücke er et betydelig eldre byggverk. Den sto ferdig i 1913, og ble bygd for å lede togtrafikken over Kielkanalen uten å forstyrre skipstrafikken. Jernbanen går 42 meter over kanalen, og de 68 meter høye tårnene ruver i det paddeflate landskapet nord i Tyskland. Under brua henger det ei sveveferje som tar folk og biler over kanalen. Denne ble påkjørt av et lasteskip i 2016, men gjenåpnet i 2022 etter møysommelig gjenoppbygging.

TRAVEL, MEN GREI Å MANØVRERE

Vel framme i Hamburg kommer du nesten alltid til Hamburg Hauptbahnhof, Europas nest travleste togstasjon. Her kan det være tett med folk, men stasjonen er oversiktlig og kompakt. To gangbruer krysser sporene i hver ende av stasjonshallen, og du går opp på en av dem. I enden, som er merket «Wandelhalle», er det et kjøpesenter med restauranter, butikker og servicetilbud, der du får ordnet det aller meste du trenger til en videre togtur – eller kan få deg et godt måltid. Det er også flere gode restauranter i nærområdet rundt stasjonen, blant annet historiske Nagel i Kirchenallee, som serverer hamburgske spesialiteter som lapskaus (med sild) og stekt flyndre helt til midnatt.

Noen ganger har København-togene endestasjon på Hamburg-Altona, som ligger i et hyggelig område vest i byen, med handels- og restaurantbydelen Ottensen like utenfor døra. Ottenser Hauptstraße er kjent som en av de triveligste handlegatene i hele Hamburg – og det er bra, for selve stasjonen kan knapt kalles et smykke. Det er 12–13 minutter på lokaltog mellom de to stasjonene – og togbilletten din er gyldig også her, hvis du må bytte stasjon.

EN STORBY SOM HAR ALT

Fra Hauptbahnhof er det rundt 10 minutter å gå, via utgangen merket «City», til Rådhusplassen, Jungfernstieg og Alstersjøene – det definitive sentrum i Hamburg. De kjente områdene St. Pauli og Reeperbahn ligger litt lenger samme vei, og fortsetter du videre, kommer du etter en god stund til den andre hovedstasjonen der københavntogene oftest stopper hvis det er sporarbeid eller andre avvik, Altona. Går du den andre veien ut av Hauptbahnhof, mot Kirchenallee, finner du en rekke billige (og mindre billige) overnattingssteder, busstasjonen og bydelen St. Georg, kjent som sentrum for byens LHBT-miljø.

I Norden har Hamburg ry som en mønstringshavn for røffe sjømenn, og er kjent for utagerende uteliv så vel som kjøp og salg av sex langs Reeperbahn og i havneområdene. Og det stemmer – Hamburg er fortsatt en viktig havneby, og langs Reeperbahn er det et saftig uteliv. Men i Tyskland har Hamburg først og fremst rykte som en ren, dynamisk og velstående by der folk er litt mer «posh» enn andre steder i landet – et rykte som også stemmer.

Hamburg er en storby, der du finner mat fra alle verdenshjørner. Nær lokaltogstasjonen St. Pauli Landungsbrücken ligger Portugiesenviertel, bydelen med den tetteste samlingen av spanske og portugisiske restauranter i Europa utenfor Den iberiske halvøy. Her går det i klippfisk, blekksprut, sardiner, tapas og paella store deler av døgnet.

Attraksjoner som verdens største modelljernbaneanlegg Miniatur Wunderland, det ikoniske konserthuset Elbphilharmonie og parken Planten un Blomen, gjør byen velegnet både for barnefamilier og kulturinteresserte som vil ta en stopp på vei sørover. Kollektivnettet, som blant annet består av T-bane, lokaltog og båter i havne-området langs Elben, gjør det enkelt å ta seg rundt. Regionale tog kan ta deg til tyske strandbyer som St. Peter Ording og Eckernförde, til ferjene i Kiel og til ferieøya Sylt.


BILLETTER FRA NORGE TIL UTLANDET

Togbilletter fra ditt startsted i Norge til Göteborg kjøpes gjennom det norske billettsystemet, med norske billettregler, på www.entur.no eller www.vy.no hvis du reiser om Oslo. Fra Trondheim og Narvik om Sverige kjøper du billetter gjennom det svenske billettsystemet på www.sj.se. Vil du reise fra Oslo via Stockholm, bruker du også www.sj.se for å finne billetter til denne strekningen. Fra Göteborg er det rimeligst å kjøpe en gjennomgående billett helt til Hamburg – eller videre. Det kan du gjøre på https://int. bahn.de/en hvis du skal ta dagtog; hvis du vil ta nattoget mellom Malmö og Hamburg/Berlin, må billetter kjøpes hos SJ eller Snälltåget, www.snalltaget.se. Ingen av togene på strekningen – med unntak for SJs Snabbtåg mellom Göteborg og Malmö – har fullverdig servering. Kjøp med deg mat fra området ved stasjonene underveis, eller spis når du har togbytte i Göteborg, Malmö og/ eller København.

Velger du å reise med interrailbillett? Da trenger du ikke å bestille noe ekstra – med mindre du skal ta SJs Snabbtåg eller nattog. Disse har obligatorisk plassreservasjon, som betyr at du må kjøpe en plassbillett i tillegg til interrailbilletten. I sommersesongen innføres det også obligatorisk plassreservasjon på direktetogene mellom København og Hamburg.

Skal du ta nattog? Nattogene fra Snälltåget og SJ mellom Stockholm, Malmö, Hamburg og Berlin selges kun på det respektive togselskapets hjemmesider, så disse må bestilles separat.




TYSKE TOGBILLETTER

Det tyske togselskapet Deutsche Bahn selger togbilletter i mange land – så lenge reisen går gjennom Tyskland. Sverige er med i billettsamarbeidet fra Stockholm/Göteborg og sørover – så du kan bestille en gjennomgående togbillett mellom Stockholm eller Göteborg og alle stasjoner i Tyskland, Nederland, Belgia, Luxembourg, Sveits, Østerrike og til utvalgte byer i Polen, Tsjekkia og Ungarn. Dette blir nær sagt alltid billigere enn å dele opp bestillingen – og vil du overnatte på veien, bruker du funksjonen «Stopover» på Deutsche Bahns bestillingsside på nett.

Så er det en del land der Deutsche Bahn kun kan selge billetter som har start- eller endepunkt i Tyskland. Dette gjelder blant annet Frankrike og Italia. Skal du hit, må du dele opp din bestilling ved en tysk stasjon – og bestille for eksempel Göteborg–Hamburg og Hamburg–Paris. Noen ganger klarer nettsiden å dele opp for deg, andre ganger må du gjøre det selv.

To barn under 15 år reiser gratis sammen med hver betalende voksen – helt fra Sverige og frem til grensestasjonene til Frankrike og Italia, så lenge du bestiller billetter fra Deutsche Bahn.

Et pengebesparende triks hvis du skal til Frankrike eller Italia, er å bestille fra Sverige til grensestasjonene mot disse landene med Deutsche Bahn, og så bestille innenriksbilletter i Frankrike/Italia videre. Slike billetter kan være overraskende billige – Stockholm/Göteborg til Chiasso, grensestasjonen mellom Zürich og Milano, kan fås for under 100 euro per person (barn under 15 år altså gratis) hvis du bestiller i god tid og tar dagtog hele veien.

Ønsker du nattog med ligge- eller soveplass, må disse bestilles separat. Det gjelder både for strekningen Stockholm–Malmö–Hamburg og for nattogene fra Hamburg mot Basel/Zürich og Innsbruck/Wien. Dette øker totalprisen – og nattog med ligge- og soveplasser er attraktive, og dermed dyre. Det er nesten alltid billigere å reise med dagtog og overnatte på et rimelig overnattingssted.

PS. Bakerst i boka vil du finne adresser til nettsteder og apper som jeg omtaler i boka.




GODE RÅD 
!

HVOR PLANLEGGER JEG OG 
SJEKKER RUTETIDER FOR TOGENE?

De aller fleste togselskapene melder inn sine rutetider i det europeiske systemet MERITS. Er tidene meldt inn her, er det flere nettsider du kan bruke for å finne rutetider. Selv bruker jeg ofte Deutsche Bahns nettside eller app (www.bahn.de/DB Navigator). Alle franske og italienske togruter pleier å ligge inne her i sin helhet – det samme gjør togavganger i Norge, Sverige, Danmark, Tyskland, Sveits og Østerrike. Deutsche Bahn er med andre ord det beste stedet for å planlegge hele reisen på ett sted.

Interrails reiseplanlegger RailPlanner er også ok, men er ikke oppdatert hvis det skjer noe, som forsinkelser, banearbeid eller annet. Dobbeltsjekk derfor med Deutsche Bahn eller en lokal reiseplanlegger.

For det er de mest lokale sidene som oftest får med seg alle detaljer: Entur i Norge, SJ i Sverige, Rejseplanen i Danmark. I Italia anbefaler jeg appen Trenit, som ikke bare gir deg tider for alle italienske tog – den er også oppdatert i sanntid med forsinkelser.

Spania er annerledes. Ikke alle tog blir meldt inn i MERITS-systemet, selv om de fleste langdistansetog er å finne der. Reisebyråene Omio og Trainline kan gi deg rutetider for alle spanske langdistansetog uansett selskap – men ikke lokaltog. Det nasjonale togselskapet Renfes egen reiseplanlegger gir deg heller ikke tider for lokaltog – da må du gå på den spesifikke siden for hvert enkelt lokaltognett. Søk på nett etter «Cercanias» og navnet på den største byen i området.

Fonts are (c) Bitstream (see below). DejaVu changes are in public domain.
Glyphs imported from Arev fonts are (c) Tavmjong Bah (see below)

Bitstream Vera Fonts Copyright
------------------------------

Copyright (c) 2003 by Bitstream, Inc. All Rights Reserved. Bitstream Vera is
a trademark of Bitstream, Inc.

Permission is hereby granted, free of charge, to any person obtaining a copy
of the fonts accompanying this license ("Fonts") and associated
documentation files (the "Font Software"), to reproduce and distribute the
Font Software, including without limitation the rights to use, copy, merge,
publish, distribute, and/or sell copies of the Font Software, and to permit
persons to whom the Font Software is furnished to do so, subject to the
following conditions:

The above copyright and trademark notices and this permission notice shall
be included in all copies of one or more of the Font Software typefaces.

The Font Software may be modified, altered, or added to, and in particular
the designs of glyphs or characters in the Fonts may be modified and
additional glyphs or characters may be added to the Fonts, only if the fonts
are renamed to names not containing either the words "Bitstream" or the word
"Vera".

This License becomes null and void to the extent applicable to Fonts or Font
Software that has been modified and is distributed under the "Bitstream
Vera" names.

The Font Software may be sold as part of a larger software package but no
copy of one or more of the Font Software typefaces may be sold by itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND, EXPRESS
OR IMPLIED, INCLUDING BUT NOT LIMITED TO ANY WARRANTIES OF MERCHANTABILITY,
FITNESS FOR A PARTICULAR PURPOSE AND NONINFRINGEMENT OF COPYRIGHT, PATENT,
TRADEMARK, OR OTHER RIGHT. IN NO EVENT SHALL BITSTREAM OR THE GNOME
FOUNDATION BE LIABLE FOR ANY CLAIM, DAMAGES OR OTHER LIABILITY, INCLUDING
ANY GENERAL, SPECIAL, INDIRECT, INCIDENTAL, OR CONSEQUENTIAL DAMAGES,
WHETHER IN AN ACTION OF CONTRACT, TORT OR OTHERWISE, ARISING FROM, OUT OF
THE USE OR INABILITY TO USE THE FONT SOFTWARE OR FROM OTHER DEALINGS IN THE
FONT SOFTWARE.

Except as contained in this notice, the names of Gnome, the Gnome
Foundation, and Bitstream Inc., shall not be used in advertising or
otherwise to promote the sale, use or other dealings in this Font Software
without prior written authorization from the Gnome Foundation or Bitstream
Inc., respectively. For further information, contact: fonts at gnome dot
org. 

Arev Fonts Copyright
------------------------------

Copyright (c) 2006 by Tavmjong Bah. All Rights Reserved.

Permission is hereby granted, free of charge, to any person obtaining
a copy of the fonts accompanying this license ("Fonts") and
associated documentation files (the "Font Software"), to reproduce
and distribute the modifications to the Bitstream Vera Font Software,
including without limitation the rights to use, copy, merge, publish,
distribute, and/or sell copies of the Font Software, and to permit
persons to whom the Font Software is furnished to do so, subject to
the following conditions:

The above copyright and trademark notices and this permission notice
shall be included in all copies of one or more of the Font Software
typefaces.

The Font Software may be modified, altered, or added to, and in
particular the designs of glyphs or characters in the Fonts may be
modified and additional glyphs or characters may be added to the
Fonts, only if the fonts are renamed to names not containing either
the words "Tavmjong Bah" or the word "Arev".

This License becomes null and void to the extent applicable to Fonts
or Font Software that has been modified and is distributed under the 
"Tavmjong Bah Arev" names.

The Font Software may be sold as part of a larger software package but
no copy of one or more of the Font Software typefaces may be sold by
itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND,
EXPRESS OR IMPLIED, INCLUDING BUT NOT LIMITED TO ANY WARRANTIES OF
MERCHANTABILITY, FITNESS FOR A PARTICULAR PURPOSE AND NONINFRINGEMENT
OF COPYRIGHT, PATENT, TRADEMARK, OR OTHER RIGHT. IN NO EVENT SHALL
TAVMJONG BAH BE LIABLE FOR ANY CLAIM, DAMAGES OR OTHER LIABILITY,
INCLUDING ANY GENERAL, SPECIAL, INDIRECT, INCIDENTAL, OR CONSEQUENTIAL
DAMAGES, WHETHER IN AN ACTION OF CONTRACT, TORT OR OTHERWISE, ARISING
FROM, OUT OF THE USE OR INABILITY TO USE THE FONT SOFTWARE OR FROM
OTHER DEALINGS IN THE FONT SOFTWARE.

Except as contained in this notice, the name of Tavmjong Bah shall not
be used in advertising or otherwise to promote the sale, use or other
dealings in this Font Software without prior written authorization
from Tavmjong Bah. For further information, contact: tavmjong @ free
. fr.

$Id: LICENSE 2133 2007-11-28 02:46:28Z lechimp $

